Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 1443/09/3306	Považská Bystrica, 2.5.2013
EEČ : 2-26-52-2013

U Z N E S E N I E

Trestná vec:	obvinená XXXXX 
Trestný čin:	zanedbanie povinnej výživy podľa § 213 odsek 2 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX, 
hoci bola podľa Zákona o rodine ako matka XXXXX, XXXXX a XXXXX, XXXXX, povinná prispievať na ich výživu sumou vo výške 500,- Sk /16,60 €/ mesačne na každé dieťa, ktorá suma bola posúdená orgánmi činnými v trestnom konaní v rámci vyriešenia predbežnej otázky a následne na základe rozsudku Okresného súdu Pov. Bystrica sp.zn. 11P/662/2005 zo dňa 03.07.2006, právoplatného dňa 07.08.2006 sumou vo výške 1.500,- Sk /49,79 € / mesačne na každé dieťa, ktoré výživné mala zasielať vždy do 25.dňa v mesiaci vopred otcovi detí XXXXX, trvale bytom Pov. Bystrica, Lánska 2487/68, na výživu svojich detí v mieste ich bydliska v Pov. Bystrici a ani na inom mieste od novembra 2000 neprispievala, plneniu vyživovacej povinnosti sa úmyselne vyhýbala tým, že napriek tomu, že od 26.12.2000 do 19.04.2001 a od 09.07.2001 do 07.11.2001 pracovala v a.s. KAPPA People Pov. Bystrica, pri nástupe do zamestnania si vyživovaciu povinnosť nenahlásila, a preto jej neboli vykonávané zrážky zo mzdy na výživné a sama tiež výživné neplatila, následne  koncom roku 2001 odišla do ČR, kde pracovala u rôznych zamestnávateľov, avšak zo svojich príjmov na výživu svojich detí neprispievala, nevrátila sa na územie SR a nepožiadala na príslušnom Úrade práce, soc. vecí a rodiny Pov. Bystrica o zaradenie do evidencie uchádzačov o zamestnanie a ani o dávky a príspevky v hmotnej núdzi, čím jej vznikol  dlh na výživnom v celkovej výške 159.000,- /5.277,83 €/, a to: 
- v súvislosti s neplnením vyživovacej povinnosti na XXXXX v období od mesiaca november 2000 vrátane do mesiaca august 2008 vrátane dlh voči XXXXX v celkovej výške 36.000,- Sk /1.194,98 €/  a voči Úradu práce, sociálnych vecí a rodiny Pov. Bystrica, ktorý priznal a vyplácal náhradné výživné v období od 01.09.2006 do 31.08.2008 vo výške 1.500,- Sk /49,79 €/ mesačne dlh v celkovej výške 36.000,- Sk /1.194,98 €/, 
- v súvislosti s neplnením vyživovacej povinnosti na XXXXX v období od mesiaca november 2000 vrátane do mesiaca jún 2009 vrátane dlh voči XXXXX v celkovej výške 51.000,- Sk /1.692,89 €/ a voči Úradu práce, sociálnych vecí a rodiny Pov. Bystrica, ktorý priznal a vyplácal náhradné výživné v období od 01.09.2006 do 31.08.2008 vo výške 1.500,- Sk /49,79 €/ mesačne dlh v celkovej výške 36.000,- Sk /1.194,98 €/

lebo zanikla trestnosť činu

Odôvodnenie:
Policajný orgán Obvodného oddelenia PZ Pov. Bystrica uznesením ČVS:ORP-257/PB-2002 zo dňa 04.11.2002 začal trestné stíhanie vo veci trestného činu zanedbania povinnej výživy podľa § 213 ods.1 Tr.zák. účinného do 01.01.2006. Následne policajný orgán Obvodného oddelenia PZ Pov. Bystrica uznesením ČVS:ORP-257/PB-2002 zo dňa 10.01.2003 vzniesol obvinenie XXXXX za trestný čin zanedbania povinnej výživy podľa § 213 ods.2 Tr.zák. účinného do 01.01.2006, na tom skutkovom základe, že hoci bola podľa Zákona o rodine ako matka XXXXX, nar. 01.10.1988 a XXXXX, nar. 31.03.1992, povinná prispievať na ich výživu sumou vo výške 500,- Sk /16,60 €/ mesačne na každé dieťa, ktorá suma bola posúdená policajtom  v rámci vyriešenia predbežnej otázky a následne na základe rozsudku Okresného súdu Pov. Bystrica sp.zn. 11P/662/2005 zo dňa 03.07.2006, právoplatného dňa 07.08.2006 sumou vo výške 1.500,- Sk /49,79 € / mesačne na každé dieťa, ktoré výživné mala zasielať vždy do 25.dňa v mesiaci vopred otcovi dieťaťa XXXXX, trvale bytom Pov. Bystrica, Lánska 2487/68, na výživu svojich detí v mieste ich bydliska v Pov. Bystrici a ani na inom mieste od novembra 2000 neprispievala, plneniu vyživovacej povinnosti sa úmyselne vyhýbala tým, že napriek tomu, že od 26.12.2000 do 19.04.2001 a od 09.07.2001 do 07.11.2001 pracovala v a.s. KAPPA People Pov. Bystrica, pri nástupe do zamestnania si vyživovaciu povinnosť nenahlásila, a preto jej neboli vykonávané zrážky zo mzdy na výživné, sama tiež výživné zo svojej mzdy neplatila, následne  koncom roku 2001 odišla do ČR, kde pracovala u rôznych zamestnávateľov, avšak zo svojich príjmov na výživu svojich detí neprispievala, nevrátila sa na územie SR a nepožiadala na príslušnom Úrade práce, soc. vecí a rodiny Pov. Bystrica o zaradenie do evidencie uchádzačov o zamestnanie a ani o dávky a príspevky v hmotnej núdzi, čím jej vznikol  za obdobie od mesiaca november 2000 do 10.01.2003 dlh na výživnom v celkovej výške 26.000,- Sk /863,04 €/. 

Policajný orgán Obvodného oddelenia PZ Pov. Bystrica uznesením ČVS:ORP-257/PB-2002 zo dňa 10.03.2003 trestné stíhanie, vedené proti obv. XXXXX prerušil, nakoľko pre neprítomnosť obv. XXXXX nebolo možné vec náležite objasniť. 

V trestnom stíhaní proti obv. XXXXX pokračoval  poverený príslušník Obvodného oddelenia PZ Pov. Bystrica uznesením ČVS:ORP-870/PB-PB-2012 zo dňa 14.09.2012.

Následne poverený príslušník PZ, Obvodného oddelenia PZ Pov. Bystrica, trestnú vec obv. XXXXX odovzdal vyšetrovateľovi PZ, Okresného riaditeľstva PZ, Odboru kriminálnej polície Pov. Bystrica, nakoľko vykonaným dokazovaním bolo zistené, že obv. XXXXX spáchala prečin zanedbania povinnej výživy podľa § 207 ods.2,3 písm.b/ Tr.zák. s poukázaním na ustanovenie § 138 písm.b/ Tr.zák., o ktorom bol vecne a mieste príslušný konať vyšetrovateľ PZ. 

Trestné stíhanie proti obv. XXXXX teda ďalej viedol pod č. ORP-574/OVK-PB-2012 vyšetrovateľ PZ Okresného riaditeľstva PZ, Odboru kriminálnej polície Pov. Bystrica. 

Vyšetrovateľ PZ dňa 15.04.2013 upozornil obv. XXXXX na zmenu právneho posúdenia skutku s tým, že ňou spáchaný skutok súvisiaci s úmyselným vyhýbaním sa plneniu vyživovacej povinnosti voči XXXXX v období od mesiaca november 2000 do mesiaca august 2008 vrátane a voči XXXXX v období od mesiaca november 2000 vrátane do mesiaca jún 2009 vrátane bude v ďalšom trestnom konaní posudzovaný ako prečin zanedbania povinnej výživy podľa § 207 ods.2,3 písm.b/ Tr.zák. č. 300/2005 Z.z. účinného od 01.01.2006 s poukázaním na ustanovenie § 138 písm.b/ Tr.zák. č. 300/2005 Z.z. účinného od 01.01.2006. 

	Po skončení skráteného vyšetrovania vyšetrovateľ PZ predložil prokurátorovi vyšetrovací spis, vedený v trestnej veci obv. XXXXX s návrhom na zastavenie trestného stíhania podľa § 215 ods. 1 písm. h) Tr. por. s poukázaním na ustanovenie § 86 ods.1 písm. a) Tr. zák..

	Preskúmala som vyšetrovací spis ČVS:ORP-574/OVK-PB-2013 a dospela som k záveru, že návrh vyšetrovateľa PZ je opodstatnený, pričom je ale opodstatnené zastavenie trestného stíhania podľa § 215 ods.1 písm.h/ Tr.por. s poukázaním na ustanovenie § 86 ods.1 písm.a,b/ Tr.zák.. 

	V priebehu skráteného vyšetrovania boli vypočutí obv. XXXXX, pošk. XXXXX, pošk. XXXXX, splnomocnenec pošk. Úradu práce, soc. vecí a rodiny XXXXX, svedkovia XXXXX a XXXXX a boli zabezpečené listinné dôkazy - rozsudky Okresného súdu Pov. Bystrica sp. zn. 10Nc 749/02 zo dňa 17.06.2002 o zverení XXXXX XXXXX do výchovy a opatery otca XXXXX a sp.zn. 11P/662/2005 zo dňa 03.07.2006 o určení výšky výživného na XXXXX XXXXX, potvrdenia o štúdiach na stredných školách,  správy z a.s. KAPPA People Pov. Bystrica,  z Úradu práce, soc. vecí a rodiny Pov. Bystrica,  z  
Daňového úradu Pov. Bystrica, zo Sociálnej poisťovne, pobočka Pov. Bystrica, z Obvodného úradu, odboru živnostenského podnikania Pov. Bystrica, mzdové listy obv. XXXXX za roky 2000 a 2001 a odpis z registra trestov na obv. XXXXX 

	XXXXX do zápisnice o výsluchu obvineného uviedla, že koncom novembra 2000 odišla za prácou do Českej republiky, asi po troch mesiacoch sa vrátila domov, kde nakúpila synom nejaké oblečenie a asi po troch mesiacoch opäť odišla do Českej republiky, kde pracovala XXXXX pričom sa vrátila pred Vianocami 2001 a odišla dňa 26.12.2001 a od tejto doby sa do Považskej Bystrice nevrátila. Uviedla, že stále pracovala  s rôznymi prestávkami v tejto automobilke, zamestnaná bola na dobu určitú alebo bola vedená len ako brigádnik, zarábala maximálne 5.000,- Kč a po odrátaní všetkých nákladov na život jej zo mzdy zostávalo len minimum.  Uviedla, že od známych sa dozvedela, že v Slovenskej republike je na ňu vyhlásené pátranie, preto sa bála vrátiť na Slovensko.  Ďalej uviedla, že až v roku 2010 sa nakontaktovala na svojho syna XXXXX, s ktorým sa dohodla, že on za ňu vyplatí všetky dlhy a za to mu ona prepíše na neho polovicu bytu, v ktorom bývali a teda to bude dodatočná úhrada zameškaného výživného.  Potvrdila, že syn XXXXX postupne zaplatil dlhy Úradu práce, soc. vecí a rodiny Pov. Bystrica a tiež XXXXX a celý dlh na výživnom má uhradený. Potvrdila, že svoje konanie úprimne ľutuje, celá vzniknutá situácia ju veľmi mrzí a chce začať budovať nové vzťahy so svojimi deťmi. 

 	Poškodený XXXXX do zápisnice o výsluchu svedka - poškodeného uviedol, že obv. XXXXX v decembri 2000 opustila spoločnú domácnosť, pričom o deti a domácnosť sa nestarala už od novembra 2000 a od tohto  mesiaca si vôbec neplatila výživné na synov XXXXX a XXXXX. Potvrdil, že od 01.09.2006 do 31.08.2008 poberal náhradné výživné z Úradu práce, soc. vecí a rodiny Pov. Bystrica, a to vo výške 49,79 € na každé dieťa. Uviedol, že neplnením vyživovacej povinnosti vznikol obv. XXXXX dlh na výživnom vo výške okolo 140.500,- Sk, pričom tento dlh mu bol vyplatený XXXXX, ktorému sa obv. XXXXX telefonicky ozvala a navrhla, že ak za ňu vyplatí dlhy, hlavne tie na výživnom, tak ona mu za to prepíše polovicu bytu, ktorý vlastní, s čím syn XXXXX súhlasil. Potvrdil, že dlh obv. XXXXX na výživnom mu bol vyplatený po častiach v priebehu r. 2012 a obv. XXXXX mu na výživnom už nedlhuje žiadnu čiastku, pričom počas obdobia, v ktorom neplatila výživné na ich deti bolo o deti riadne postarané, hmotnou núdzou netrpeli a neplatenie výživného nemalo na synov trvalo nepriaznivé následky. 

	Poškodený XXXXX do zápisnice o výsluchu svedka - poškodeného uviedol, že jeho matka obv. XXXXX od mesiaca november 2000 nezaplatila žiadnu čiastku výživného na neho a ani na jeho brata, pričom asi v r. 2010 ho telefonicky kontaktovala zo zahraničia, že ju to všetko mrzí a navrhla mu, že ak povypláca všetky jej dlhy, hlavne tie na výživnom, prepíše na neho jej polovicu bytu a má to brať tak, že si tým splnila dodatočne svoju vyživovaciu povinnosť. Uviedol, že s uvedeným návrhom súhlasil a dlhy na výživnom vyplatil svojmu otcovi XXXXX a aj Úradu práce, soc. vecí a rodiny Pov. Bystrica. Potvrdil, že neplatenie výživného zo strany obv. XXXXX nemalo na neho a ani na brata trvalo nepriaznivé následky, nakoľko bolo o nich riadne postarané a želá si, aby trestné stíhanie proti obv. XXXXX bolo zastavené, nakoľko zanikla trestnosť činu. 

	Splnomocnenec Úradu práce, soc. vecí a rodiny XXXXX do zápisnice o výsluchu svedka - poškodeného uviedol, že  Úrad práce, soc. vecí a rodiny XXXXX neeviduje voči obvinenej XXXXX žiadny dlh, ktorý by mal súvis s vyplácaním náhradného výživného, nakoľko obv. XXXXX uhradila celú náhradu za poskytnuté náhradné výživné. 

             Prečinu zanedbania povinnej výživy podľa § 207 ods. 2, 3 písm.b/ Tr. zák. s poukázaním na ustanovenie § 138 písm.b/ Tr.zák. sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať iného a taký čin spácha závažnejším spôsobom konania - po dlhší čas. 

Dôkazmi vykonanými v priebehu skráteného vyšetrovania bolo zistené, že obv. XXXXX svojim protiprávnym konaním, teda úmyselným vyhýbaním sa plneniu vyživovacej povinnosti voči svojim synom XXXXX po dobu 94 mesiacov a XXXXX po dobu 104 po formálnej stránke naplnila všetky zákonné znaky skutkovej podstaty uvedeného prečinu.

Podľa § 86 ods.1 písm. a/ Tr. zák. trestnosť prečinu  zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnila skôr, než sa súd odobral na záverečnú poradu.

Podľa § 86 ods.1 písm.b/ Tr.zák. trestnosť prečinu zanedbania povinnej výživy podľa § 207 Tr.zák. zaniká, ak úrad práce, soc. vecí a rodiny poskytol oprávnenému náhradné výživné podľa osobitného predpisu v plnej výške podľa rozhodnutia súdu o výživnom, ak trestný čin nemal trvalo nepriaznivé následky a páchateľ úradu práce, soc. vecí a rodiny uhradil náhradu za poskytnuté náhradné výživné skôr, než sa súd odobral na záverečnú poradu. 

	S prihliadnutím k tomu, že obv. XXXXX si dodatočne dobrovoľne splnila v celom rozsahu vyživovaciu povinnosť voči svojim deťom tým, že otcovi detí uhradila dlžné výživné a tiež v celom rozsahu uhradila Úradu práce, soc. vecí a rodiny Pov. Bystrica náhradu za poskytnuté náhradné výživné a trestný čin nemal trvalo nepriaznivé následky, trestnosť zanedbania povinnej výživy týmto zanikla, čo je v súlade s citovanými  ustanoveniami § 86 ods.1 písm. a,b/ Tr. zák.. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený do 3 dní od jeho oznámenia prostredníctvom Okresnej prokuratúry Pov. Bystrica na Krajskú prokuratúru Trenčín. Sťažnosť má odkladný účinok (§ 215 ods. 6 Tr. por.).

Mgr. Eva Pirošová
prokurátorka